作者:司空圖
標題:歌者十二首
內容:追逐翻嫌傍管絃，金釵擊節自當筵。風霜一夜燕鴻斷，唱作江南袚禊天。玉樹花飄鳳失棲，一聲初壓管絃低。清回煩暑成瀟灑，豔逐寒雲變慘淒。十斛明珠亦易拚，欲兼人藝古來難。五雲合是新聲染，熔作瓊漿灑露盤。不似新聲唱亦新，旋調玉管旋生春。愁腸隔斷珠簾外，只為今宵共聽人。十年逃難別雲林，暫輟狂歌且聽琴。轉覺淡交言有味，此聲知是古人心。五柳先生自識微，無言共笑手空揮。胸中免被風波撓，肯為螳螂動殺機。風霜寒水旅人心，幾處笙歌繡戶深。分泊一場雲散後，未勝初夜便聽琴。自憐眼暗難求藥，莫恨花繁便有風。桃李更開須強看，明年兼恐聽歌聾。白雲深處寄生涯，歲暮生情賴此花。蜂蝶繞來忙繞袖，似知教折送鄰家。重九仍重歲漸闌，強開病眼更登攀。年年認得酣歌處，猶恐招魂葬故山。繞壁依稀認寫真，更須粉繪飾羸身。淒涼不道身無壽，九日還無舊會人。鶴氅花香搭槿籬，枕前蛩迸酒醒時。夕陽似照陶家菊，黃蝶無窮壓故枝。